Jeff Ibbo. En slapper
Jeff Ibbo kalder sit maleri af den liggende model ’En slapper’, selv om figuren på ingen måde overholder de matematiske krav for perspektivtegning. (04/10)
Så er det let at se, hvordan kvinden ligger afslappet på siden med hånden under hovedet. Heller ikke rummet omkring hende er realistisk fremstillet, men igen er der ingen problemer med at forstå, at her er tale om en seng eller en form for podie foran en væg, hvorpå der enten hænger et billede, eller himlen ses gennem et stort vindue.
Jeff Ibbo er født i 1941 og uddannet på Det Kongelige Danske Kunstakademi fra 1964 til 1970. Han debuterede på Charlottenborgs Forårsudstilling i 1965, men selv om han allerede den gang arbejdede med et karikeret udtryk og et stærkt fokus på den nøgne kvindekrop, har hans udtryk gennemgået en udvikling, der har gjort hans værker stadig mere stiliserede.
I dag kan man, groft sagt, inddele hans produktion i to kategorier: de tykke og de tynde kvinder. Og det skal forstås meget bogstaveligt, for når Jeff Ibbo maler en kraftig model, gør han hende gerne betydeligt tungere, end hun er. Det samme sker for de tynde modeller, der må se sig selv reduceret til noget nær streger i luften. Men om de er tykke eller tynde, så har Ibbos figurer altid en krop at komme med.
Også når det kommer til farverne falder Ibbos malerier i to forholdsvis adskilte afdelinger. Der er de jordfarvede værker, hvor grå, brændt brun og sorte nuancer dominerer, og så er der de mere farvestærke malerier, hvor Ibbo ikke går af vejen for hverken stærkt rød eller gul. Men ingen regel uden undtagelser, heller ikke hos Jeff Ibbo, for i ’En slapper’ optræder en jordbrun pude, sammen med bagvæggens langt mere intense røde og underlaget s rene blå.
Og selvom Ibbo tager sig friheder, både når det kommer til figuren og farven, så er hans værker altid fast forankret i en specifik situation, hvor han står ansigt til ansigt med en levende model. Denne praksis kaldes croquis, og den har igennem tiderne været en fast del af en kunstners virke, dels som øvelse, dels som studie til færdige værker. Ibbo arbejder således videre i en kunstnerisk tradition, men han har gjort den til sin helt egen ved at male værket færdigt, mens modellen er til stede.
Det kræver en teknik, hvor hurtighed er i højsædet og hvor der ikke er plads til hverken at fortryde eller tænke for meget over tingene. I stedet skal der arbejdes spontant – og det gør Jeff Ibbo.
Trine Ross.
Jeff Ibbo (f 1941)
En slapper 04/10
Særtryk / Olie på lærred